CELEX: 32019D1298
Language: hu
Date: 2019-07-31 00:00:00
Title: A Tanács (KKBP) 2019/1298 határozata (2019. július 31.) a fegyverek és lőszerek illetéktelen kezekbe jutásának Afrikában való megelőzésére irányuló Afrika–Kína–Európa párbeszéd és együttműködés támogatásáról

2.8.2019   
               
               
                  HU
               
               
                  Az Európai Unió Hivatalos Lapja
               
               
                  L 204/37
               
            
         A TANÁCS (KKBP) 2019/1298 HATÁROZATA
         (2019. július 31.)
         a fegyverek és lőszerek illetéktelen kezekbe jutásának Afrikában való megelőzésére irányuló Afrika–Kína–Európa párbeszéd és együttműködés támogatásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     2014. december 24-én hatályba lépett a Fegyverkereskedelmi Szerződés, és annak az összes tagállam részes fele. A Fegyverkereskedelmi Szerződés célja, hogy a lehető legmagasabb szintű egységes nemzetközi előírásokat állapítsa meg a hagyományos fegyverek legális kereskedelmének szabályozására vonatkozóan, valamint hogy megelőzze és felszámolja a hagyományos fegyverek tiltott kereskedelmét, továbbá hogy megelőzze e fegyverek illetéktelen kezekbe jutását.
                  
               
                     (2)
                  
                  
                     A Tanács 2018. november 19-én elfogadta a tiltott tűzfegyverek, kézi- és könnyűfegyverek, valamint az azokhoz szükséges lőszerek elleni, „A fegyverállomány biztonságossá tétele, a polgárok védelme” című uniós stratégiát (a továbbiakban: a stratégia). A stratégia fő célja a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló, 2001. évi ENSZ cselekvési program teljes körű és tényleges végrehajtása. A stratégia kimondja, hogy az EU továbbra is ösztönözni fogja a felelős és hatékony fegyverkiviteli ellenőrzést, valamint továbbra is támogatni fogja a Fegyverkereskedelmi Szerződés egyetemessé tételét és végrehajtását. A stratégia azt is kimondja, hogy az EU a továbbiakban is támogatni fogja az Afrikai Uniót és más, e tekintetben releváns regionális gazdasági közösségeket a kézi- és könnyűfegyverek, valamint az azokhoz szükséges lőszerek tiltott kereskedelme elleni küzdelemükben.
                  
               
                     (3)
                  
                  
                     Az Afrikai Unió közgyűlése a 2017. januári, 28. rendes ülésszakán elfogadta az „Afrikában a fegyverek 2020-ra való elhallgattatását szolgáló gyakorlati lépésekre vonatkozó afrikai uniós kiemelt ütemtervet”, kötelezve ezzel az afrikai uniós tagállamokat a tiltott fegyverek illegális beáramlásának és forgalmának a megfékezésére; a lázadók/felkelők fegyverhez jutásának akadályozására; valamint arra, hogy a Fegyverkereskedelmi Szerződéssel összhangban megszakítsák a kapcsolatokat a tiltott fegyverek beszállítóival és átvevőivel, az idevágó tilalmak bevezetését is beleértve.
                  
               
                     (4)
                  
                  
                     A Tanács a Kínára vonatkozó uniós stratégiáról szóló, 2016. július 18-i következtetéseiben támogatta egy rendszeres és érdemi párbeszéd kialakítását az EU és Kína között annak érdekében, hogy a tagállamokkal együttesen fokozott egyetértést sikerüljön kialakítani a leszerelés, a nonproliferáció, a terrorizmus elleni küzdelem és a kiberbiztonság terén.
                  
               
                     (5)
                  
                  
                     A tiltott kézi- és könnyűfegyverek elleni ENSZ cselekvési program végrehajtásában elért előrehaladást áttekintő harmadik felülvizsgálati konferenciáján az ENSZ 2018. június 30-án záródokumentumot fogadott el, amelyben az államok megújítják elkötelezettségüket a kézi- és könnyűfegyverek illetéktelen kezekbe jutásának megelőzése és az ellene való küzdelem mellett. A dokumentumban az államok újólag megerősítik, hogy készen állnak a nemzetközi együttműködésre és arra, hogy a koordináció, az egyeztetések, az információcsere és az operatív együttműködés javítása révén erősítsék a regionális együttműködést, az érintett regionális és szubregionális szervezeteket, valamint a bűnüldözési, a határellenőrzési és a kiviteli és behozatali engedélyezésért felelős hatóságokat is bevonva a folyamatokba. Az államok továbbá amellett is elkötelezik magukat, hogy megosszák egymással a kézi- és könnyűfegyverek kivitelének, behozatalának és tranzitjának ellenőrzéséhez kapcsolódó tapasztalatokat, tanulságokat és bevált gyakorlatokat – a tanúsítási folyamatok és végfelhasználói tanúsítványok területét is beleértve –, valamint hogy a nemzeti jogi keretrendszerükkel és biztonsági követelményeikkel összhangban alkalmazzák is a szóban forgó tapasztalatokat, tanulságokat és bevált gyakorlatokat.
                  
               
                     (6)
                  
                  
                     A 2030-ig tartó időszakra vonatkozó fenntartható fejlődési menetrend megerősíti, hogy a kézi- és könnyűfegyverek tiltott kereskedelme elleni küzdelem számos fenntartható fejlődési cél eléréséhez szükséges, ideértve többek között a békével, a jogérvényesüléssel és az erős intézményekkel, a szegénység csökkentésével, a gazdasági növekedéssel, az egészséggel, a nemek közötti egyenlőséggel, valamint a biztonságos városokkal kapcsolatos célokat. Következésképpen a 16.4. sz. fenntartható fejlődési cél keretében az összes állam elkötelezte magát amellett, hogy jelentős mértékben csökkentse a pénz és a fegyverek tiltott áramlását.
                  
               
                     (7)
                  
                  
                     A Tanács 2012. február 27-én elfogadta a hagyományos fegyverek ellenőrzésével kapcsolatos, az Unió, Kína és Afrika közötti párbeszéd és együttműködés ösztönzését célzó tevékenységek támogatásáról szóló 2012/121/KKBP határozatot (1). A Saferworld eredményesen végrehajtotta ezt a projektet, de az említett határozatban foglalt célok eléréséhez további erőfeszítésekre van szükség ezen a területen.
                  
               
                     (8)
                  
                  
                     A Tanács 2008 óta tizenegy határozatot fogadott el a Fegyverkereskedelmi Szerződéssel és a 2008/944/KKBP közös tanácsi állásponttal (2) összhangban álló, felelősségteljes fegyverkiviteli ellenőrzés területével kapcsolatos tájékoztatási tevékenységek támogatására, de Kínával ebben a témában csak korlátozott párbeszéd valósult meg,
                  
               ELFOGADTA EZT A HATÁROZATOT:
         
            1. cikk
            
               (1)   E határozat célja, hogy hozzájáruljon a fegyverek és lőszerek illetéktelen kezekbe jutásának megelőzéséhez és az ellene való küzdelemhez Afrikában.
            
            
               (2)   Az (1) bekezdés alapján az Unió az alábbi célkitűzéseket támogatja:
               
                           a)
                        
                        
                           az afrikai, kínai és az uniós érdekelt felek figyelmének felhívása arra, hogy a fegyverek – és azon belül is mindenekelőtt a kézi- és könnyűfegyverek – és az azokhoz szükséges lőszerek illetéktelen személyekhez irányuló tiltott áramlása miként járul hozzá jelentős mértékben a biztonság hiányának és az erőszaknak a súlyosbodásához Afrika különböző részein, aláásva ezzel a társadalmi kohéziót, a közbiztonságot, a társadalmi-gazdasági fejlődést és az állami intézmények hatékony működését;
                        
                     
                           b)
                        
                        
                           a legális fegyverkereskedelemmel kapcsolatos elszámoltathatóság és felelősségvállalás előmozdítása, mégpedig annak az afrikai, kínai és az uniós érdekelt felek számára történő szemléltetésével, hogy a fegyverkivitel hatékony ellenőrzése miként járulhat hozzá a fegyverek illegális piacok felé történő eltérítése kockázatának a csökkentéséhez.
                        
                     
            
               (3)   E célkitűzések elérése érdekében ez a határozat támogatja egy, a hagyományos fegyverek ellenőrzésével foglalkozó közös, nem kormányzati Afrika–Kína–Európa szakértői munkacsoport (a továbbiakban: szakértői munkacsoport) létrehozását és fejlesztését, amely munkacsoport fő feladata az lesz, hogy növelje az afrikai, a kínai és az uniós szakpolitikai közösségek tájékozottságát és szerepvállalását, valamint előmozdítsa ezek tevékenységét, továbbá hogy erősítse a fegyverek és lőszerek illetéktelen kezekbe jutásának Afrikában való megelőzésére irányuló regionális és nemzetközi együttműködést.
            
            
               (4)   E határozat várt eredményei a következők:
               
                           a)
                        
                        
                           az afrikai, kínai és uniós kutatók és tudományos dolgozók által végzett közös kutatások és intézkedésorientált elemzések nyomán annak jobb megértése, hogy milyen hatásokkal jár a fegyverek illetéktelen kezekbe jutása és az azokkal való visszaélés Afrikában, ajánlásokat fogalmazva meg ezen a területen Kína által támogatott konkrét projektekre;
                        
                     
                           b)
                        
                        
                           az afrikai, kínai és uniós érdekelt felek azzal kapcsolatos tájékozottságának a javulása, hogy milyen szerepet tölt be a fegyverkivitel hatékony ellenőrzése Afrikában a fegyverek és lőszerek illetéktelen kezekbe jutása kockázatának a csökkentésében, valamint a tiltott fegyverek és lőszerek negatív hatásainak a mérséklésében;
                        
                     
                           c)
                        
                        
                           Kína nagyobb mértékű hozzájárulása idevágó nemzetközi és regionális kezdeményezésekhez, köztük az Afrikában a fegyverek 2020-ra való elhallgattatására irányuló afrikai uniós kezdeményezéshez, valamint a Fegyverkereskedelmi Szerződés végrehajtásához;
                        
                     
                           d)
                        
                        
                           a kézifegyverek ellenőrzése kérdésének napirendre tűzése a Kína–Afrika Együttműködési Fórum (FOCAC) keretei között folytatandó párbeszéd során;
                        
                     
                           e)
                        
                        
                           új fórumok létrehozása olyan kormányzati, civil társadalmi, üzleti és tudományos körökből érkező afrikai, kínai és uniós szakértők részvételével, akik információkkal segítik majd az EU és Kína közötti magas szintű stratégiai párbeszéd keretében zajló munkát.
                        
                     
            
               (5)   A projekt közvetlen kedvezményezettje egy mintegy 500 főből – többek között nem kormányzati szervezetek képviselőiből, agytrösztök tagjaiból, az iparág képviselőiből, a hagyományos fegyverek kivitelének ellenőrzéséért felelős kormányzati tisztviselőkből, valamint parlamenti képviselőkből – álló afrikai, kínai és uniós szakpolitikai közösség lesz. A közvetett kedvezményezettek körét Afrika lakossága, nevezetesen azok az afrikai közösségek, csoportok és személyek alkotják, akiket hátrányosan érint a tiltott fegyverek és lőszerek elterjedése az afrikai kontinensen.
            
            
               (6)   A projekt részletes leírását e határozat melléklete tartalmazza.
            
         
         
            2. cikk
            
               (1)   E határozat végrehajtásáért az Unió külügyi és biztonságpolitikai főképviselője (főképviselő) felel.
            
            
               (2)   Az 1. cikkben említett projekt technikai végrehajtását a Saferworld nevű nem kormányzati szervezet végzi.
            
            
               (3)   A Saferworld az ezzel kapcsolatos feladatait a főképviselő irányítása mellett végzi. A főképviselő e célból megköti a szükséges megállapodásokat a Saferworlddel.
            
         
         
            3. cikk
            
               (1)   Az 1. cikkben említett uniós finanszírozású projekt végrehajtására szolgáló pénzügyi referenciaösszeg 994 007 EUR.
            
            
               (2)   Az (1) bekezdésben meghatározott referenciaösszegből finanszírozott kiadásokat az Unió költségvetésére alkalmazandó eljárások és szabályok szerint kell kezelni.
            
            
               (3)   Az (1) bekezdésben említett kiadások megfelelő kezelését a Bizottság felügyeli. E célból megköti a Saferworlddel a szükséges finanszírozási megállapodást. A finanszírozási megállapodásban ki kell kötni, hogy a Saferworldnek – a hozzájárulás nagyságának megfelelően – biztosítania kell az uniós hozzájárulás láthatóságát.
            
            
               (4)   A Bizottság törekszik a (3) bekezdésben említett finanszírozási megállapodásnak az e határozat hatálybalépését követő mielőbbi megkötésére. A Bizottság tájékoztatja a Tanácsot az ezen eljárás során esetlegesen felmerülő nehézségekről és a finanszírozási megállapodás megkötésének időpontjáról.
            
         
         
            4. cikk
            
               (1)   A főképviselő a Saferworld által negyedévenként készített rendszeres beszámolók alapján jelentést tesz a Tanácsnak e határozat végrehajtásáról. Ezek a jelentések képezik a Tanács általi értékelés alapját.
            
            
               (2)   A Bizottság jelentést tesz az 1. cikkben említett projekt pénzügyi vonatkozásairól.
            
         
         
            5. cikk
            
               (1)   Ez a határozat az elfogadásának napján lép hatályba.
            
            
               (2)   Ez a határozat a 3. cikk (3) bekezdésében említett finanszírozási megállapodás megkötésének időpontját követő 36 hónap elteltével hatályát veszti. Amennyiben azonban az említett megállapodás megkötésére e határozat hatálybalépését követő hat hónap elteltével nem kerül sor, úgy e határozat e hat hónap elteltével hatályát veszti.
            
         
         
            Kelt Brüsszelben, 2019. július 31-én.
            
               
                  a Tanács részéről
               
               
                  az elnök
               
               T. TUPPURAINEN
            
         
         
            (1)  A Tanács 2012/121/KKBP határozata (2012. február 27.) a hagyományos fegyverek ellenőrzésével kapcsolatos, az Unió, Kína és Afrika közötti párbeszéd és együttműködés ösztönzését célzó tevékenységek támogatásáról (HL L 54., 2012.2.28., 8. o.).
         
            (2)  A Tanács 2008/944/KKBP közös álláspontja (2008. december 8.) a katonai technológia és felszerelések kivitelének ellenőrzésére vonatkozó közös szabályok meghatározásáról (HL L 335., 2008.12.13., 99. o.).
      
      
         
            MELLÉKLET
            A FEGYVEREK ÉS LŐSZEREK ILLETÉKTELEN KEZEKBE JUTÁSÁNAK AFRIKÁBAN VALÓ MEGELŐZÉSÉRE IRÁNYULÓ AFRIKA–KÍNA–EURÓPA PÁRBESZÉD ÉS EGYÜTTMŰKÖDÉS
            1.   A projekt és a tevékenységek leírása
            A projekt két fő szakaszból fog állni, amelyek összefoglalása alább, a szakértői munkacsoport létrehozásáról szóló 1.1. pontban, valamint az afrikai, a kínai és az uniós érdekelt feleknek a fegyverek és lőszerek illetéktelen kezekbe jutásának Afrikában való megelőzése céljából végrehajtandó intézkedések előmozdításába való bevonásáról szóló 1.2. pontban található.
            1.1.   1. szakasz: A fegyverek és lőszerek illetéktelen kezekbe jutásának Afrikában való megelőzésével foglalkozó közös, nem kormányzati Afrika–Kína–Európa szakértői munkacsoport létrehozása és fejlesztése
            1.1.1.   Célkitűzések
            Közös, nem kormányzati Afrika–Kína–Európa szakértői munkacsoport létrehozása olyan afrikai, kínai és uniós nem kormányzati szakértők részvételével, akik elősegítik az afrikai, a kínai és az uniós érdekelt felek bevonását és támogatják a fegyverek és lőszerek illetéktelen kezekbe jutásának Afrikában való megelőzésére irányuló háromoldalú párbeszédet és együttműködést, a következők céljából:
            
                        a)
                     
                     
                        a fegyverek – mindenekelőtt a kézi- és könnyűfegyverek – és az azokhoz szükséges lőszerek Afrikán belül történő illetéktelen kezekbe jutásához kapcsolódó biztonsági, társadalmi-gazdasági és humanitárius hatások ismertetése és annak bemutatása, hogy a fegyverkereskedelem fokozottabb ellenőrzése – a kínálati oldalon is – hogyan járulhat hozzá a fegyverek illetéktelen kezekbe jutása veszélyének csökkentéséhez;
                     
                  
                        b)
                     
                     
                        az EU és Kína közötti magas szintű stratégiai párbeszéd keretében zajló munka segítése, különös tekintettel a biztonság és a fegyverek ellenőrzése terén Afrikában folytatott együttműködésre;
                     
                  
                        c)
                     
                     
                        információk, elképzelések, szakértelem és kutatási eredmények cseréje a tagok között és a jelenlegi szakpolitikák és kezdeményezések eredményességének értékelése;
                     
                  
                        d)
                     
                     
                        az érdekelt kormányzati szereplők aktív megkeresése és ajánlások megfogalmazása feléjük. Afrikai, kínai, uniós és a tagállamokból érkező tisztviselők kerülnek meghívásra, hogy megfigyelőként részt vegyenek a szakértői munkacsoport munkájában és hozzájáruljanak ahhoz.
                     
                  1.1.2.   Tevékenységek
            A 1. szakasz összefüggésében említett feladatok végrehajtása során támogatandó tevékenységek a következőket foglalják magukba:
            
                        a)
                     
                     
                        a projekt sikere és fenntarthatósága szempontjából elengedhetetlen, a kormányzatban, az üzleti szférában, a társadalmi szervezetekben, a felsőoktatási intézményekben, a multilaterális ügynökségekben aktív kulcsfontosságú partnerek és érdekelt felek, valamint a regionális és közösségi szintű szereplők bevonására irányuló megközelítés felvázolása és kidolgozása a Saferworld által;
                     
                  
                        b)
                     
                     
                        a 2012/121/KKBP határozat alapján támogatott uniós projekt eredményeire építve i. legfeljebb 20 előkészítő és utókövetési találkozó szervezése Afrikában, Kínában és Európában a projekt – ideértve annak felépítését és ütemezését is – ismertségének javítása és az érintett hatóságok támogatásának biztosítása céljából; ii. a szakértői munkacsoportban való részvételre felkérendő legfőbb afrikai, kínai és uniós szakértők azonosítása; iii. a szakértői munkacsoport létrehozására és működőképessé tételére vonatkozó részletes munkatervek kidolgozása; iv. projektkoordinációs csoport létrehozása; v. a feladatok kiosztása és pontos meghatározása a csoporton belül; valamint vi. a tevékenységek végrehajtása terén elért eredmények nyomon követése és értékelése;
                     
                  
                        c)
                     
                     
                        szakértői munkacsoport létrehozása a háromoldalú párbeszéd és együttműködés támogatása céljából. A szakértői munkacsoportba a tervek szerint meghívást kap majd kilenc, kézifegyverek ellenőrzésével foglalkozó afrikai, kínai és európai szakértő agytrösztökből, kutatóközpontokból és felsőoktatási intézményekből, akik a szakterületük, a szakértelmük és a projektben való részvétellel kapcsolatos lehetőségeik alapján kerülnek majd kiválasztásra;
                     
                  
                        d)
                     
                     
                        a szakértői munkacsoport honlapjának létrehozása, amely a szakértői munkacsoport által a nyilvánossággal való kapcsolattartásra szolgáló internetes platform szerepét tölti majd be;
                     
                  
                        e)
                     
                     
                        három szakértői munkacsoporti találkozó megszervezése (egy Afrikában, egy Kínában, egy pedig Európában) a szakértői munkacsoport tagjai, továbbá az Afrikából, Kínából, az Unióból és a tagállamokból érkező tisztviselők közötti párbeszéd és közös tanulás lehetővé tétele, illetve annak céljából, hogy iránymutatást nyújtson a tájékoztató és a kutatási tevékenységek végrehajtása során.
                     
                  1.1.3.   Eredmények
            A szakértői munkacsoport biztosítja majd az e határozat által ösztönzött párbeszéd folyamatának szilárd alapját. E párbeszéd kulcsfontosságú szerepet tölt be abban, hogy egybefogja a kézifegyverek ellenőrzésével foglalkozó afrikai, kínai és európai szakértőket, segít áthidalni a kutató- és a szakpolitikai közösségek között tátongó szakadékot és biztosítja, hogy a projekt eredményei ténylegesen eljussanak az afrikai, kínai és európai kormányokhoz és az Unió intézményeihez.
            1.2.   2. szakasz: Az afrikai, kínai és az uniós érdekelt kormányzati feleknek a fegyverek és lőszerek illetéktelen kezekbe jutásának és jogellenes birtoklásának, kereskedelmének és használatának Afrikában való megelőzésébe és az ezek elleni küzdelembe való bevonása
            1.2.1.   Célkitűzések
            
                        a)
                     
                     
                        A fegyverek és lőszerek illetéktelen kezekbe jutásának visszaszorítása az afrikai kontinensen, csökkentve ezáltal az emberi biztonságra jelentett fenyegetéseket, továbbá a békés és biztonságos környezet kialakításának elősegítése az afrikai polgárok számára, valamint a fejlődés előmozdítása.
                     
                  
                        b)
                     
                     
                        Támogatás nyújtása az afrikai államok részére az Afrikában a fegyverek 2020-ra való elhallgattatását szolgáló gyakorlati lépésekre vonatkozó afrikai uniós kiemelt ütemtervnek, valamint a regionális gazdasági közösségek releváns stratégiáinak a végrehajtásához.
                     
                  
                        c)
                     
                     
                        Szinergiák előmozdítása más releváns nemzetközi és regionális kezdeményezések végrehajtásával, beleértve a Fegyverkereskedelmi Szerződést, a kézi- és könnyűfegyverek elleni ENSZ cselekvési programot és az ENSZ tűzfegyverekről szóló jegyzőkönyvét.
                     
                  
                        d)
                     
                     
                        Koordináció és szinergiák kialakítása az Unió által támogatott releváns afrikai kezdeményezésekkel, beleértve a fegyverkivitel ellenőrzésére és a Fegyverkereskedelmi Szerződéshez kapcsolódó tájékoztatásra vonatkozó, a (KKBP) 2018/299 (1) és a (KKBP) 2018/101 tanácsi határozat (2) által támogatott projekteket, valamint a Conflict Armament Research Ltd. (CAR) iTrace elnevezésű, a (KKBP) 2017/2283 tanácsi határozat (3) által támogatott projektjét.
                     
                  
                        e)
                     
                     
                        Kapcsolódás a Kínában jelenleg zajló többéves jogi felülvizsgálati folyamathoz, amelynek eredményeképpen új kivitelellenőrzési törvény kerül elfogadásra.
                     
                  
                        f)
                     
                     
                        A kézifegyverek ellenőrzésére vonatkozó közösségi szintű munka támogatása az emberekkel helyi szinten történő kapcsolatfelvétel révén, valamint azáltal, hogy lehetőséget biztosítanak számukra nézeteik kifejtésére és megoldásokat javasolnak a tiltott fegyverek és lőszerek emberi életekre gyakorolt hatásának csökkentésére.
                     
                  
                        g)
                     
                     
                        Az afrikai, kínai és uniós szakértők által az Afrikában a fegyverek és lőszerek illetéktelen kezekbe jutásához és az azokkal való visszaéléshez társuló problémákról végzett közös kutatások és intézkedésorientált elemzések támogatása, ajánlásokat fogalmazva meg olyan konkrét intézkedésekre, amelyek segítenek kezelni és csökkenteni a tiltott fegyverek és lőszerek által jelentett veszélyeket. Többek között az alábbiak tartozhatnak ide: kiviteli ellenőrzés; a fegyverek és a lőszerek védett és biztonságos tárolása; a fegyverek és a lőszerek többletkészleteinek megsemmisítése; megjelölés, nyilvántartás és nyomon követés, többek között a tiltott fegyverek azonosításával és nyomon követésével foglalkozó ENSZ-missziókkal együttműködésben; a fegyverembargók ellenőrzése és érvényre juttatása; valamint operatív információk cseréje a fegyvercsempész-hálózatok felszámolása céljából.
                     
                  1.2.2.   Tevékenységek
            A 2. szakasz összefüggésében említett feladatok végrehajtása során támogatandó tevékenységek a következőket foglalják magukba:
            
                        a)
                     
                     
                        két szeminárium (egy Afrikában és egy Kínában) „Az elszámoltathatóság és a felelősségvállalás előmozdítása a fegyverkereskedelem tekintetében, valamint a fegyverek és lőszerek illetéktelen és destabilizáló szereplők részére való eltérítésének megakadályozása Afrikában” témájában a szakértői munkacsoport égisze alatt, amelynek tagjai segítséget nyújtanak a Saferworld számára és részt vesznek a rendezvényeken is;
                     
                  
                        b)
                     
                     
                        tájékoztató készítése és terjesztése „A tiltott fegyverek és lőszerek elterjedése elleni küzdelem Afrikában: ajánlások a FOCAC számára” címmel a FOCAC keretében 2021-ben tartandó csúcstalálkozót megelőzően;
                     
                  
                        c)
                     
                     
                        angol és kínai nyelvű tájékoztató készítése és terjesztése „A tiltott fegyverek és lőszerek elterjedése Afrikában: mit tehetnek a beszállító államok az illetéktelen kezekbe jutás kockázatának csökkentése érdekében?” címmel;
                     
                  
                        d)
                     
                     
                        a szakértői munkacsoport által teendő három, egyenként tíznapos helyszíni tanulmányút három kiválasztott afrikai országban a tiltott fegyverek és lőszerek elterjedésével és ellenőrizetlen forgalmával kapcsolatos kérdések kezelése érdekében (ideértve az engedélyezett átadásoktól vagy birtoklásoktól való eltérítés folyamatának összetettségét, valamint az olyan problémás, határokon átnyúló jelenségeket, mint a marharablás, amelyeket segít a tiltott fegyverek és lőszerek elterjedése);
                     
                  
                        e)
                     
                     
                        három tanulmány készítése a szakértői munkacsoport által (angol, francia és kínai nyelven) a helyszínen tett megállapításairól, amely ajánlásokat is tartalmaz a tiltott fegyverekkel és lőszerekkel szembeni fellépéshez szükséges gyakorlati intézkedésekre vonatkozóan, különös hangsúlyt helyezve az afrikai, kínai és uniós fegyverbeszállítók által az eltérítés kockázatának csökkentésében játszott szerepre;
                     
                  
                        f)
                     
                     
                        mintegy 20, kétoldalú találkozó afrikai, kínai és tagállami tisztviselőkkel a szakértői munkacsoport ajánlásainak megosztása és hatékony kommunikálása, valamint a hivatalos szinten az együttműködésen alapuló projektek ismertségének és politikai támogatottságának fokozása érdekében;
                     
                  
                        g)
                     
                     
                        egy tanulmány-jelentés készítése (angol, francia és kínai nyelven) és terjesztése a tiltott fegyverek és lőszerek afrikai elterjedéséről, amely értékeli az aktuális intézkedések hatékonyságát és ajánlásokat tartalmaz olyan megvalósítható projektekre vonatkozóan, amelyek segítik a tiltott fegyverekkel szembeni fellépés javítását, és ezáltal csökkentik azok káros hatását, valamint hozzájárulnak a nemzeti, regionális és nemzetközi béke és biztonság javulásához. A jelentésben különös hangsúly fog helyeződni az afrikai, kínai és uniós fegyverbeszállítók által a fegyverek afrikai eltérítésével kapcsolatos kockázat csökkentésében játszott szerepre;
                     
                  
                        h)
                     
                     
                        egy zárószeminárium megrendezése Kínában a tanulmánykészítés és a párbeszéd folyamata során megfogalmazott ajánlások kommunikálása és azon előnyök demonstrálása érdekében, amelyeket az Afrika, Kína, az Unió és a tagállamok közötti együttműködés és a közös tevékenységekben való részvételük magában rejt, továbbá abból a célból, hogy kialakítsák a párbeszéd jövőbeli fenntartását szolgáló folyamatokat.
                     
                  1.2.3.   Eredmények
            
                        —
                     
                     
                        500 afrikai, kínai és uniós szakpolitikai-közösségi szereplő – köztük a hagyományos fegyverek kivitelének ellenőrzéséért felelős tisztviselők, tudósok, parlamenti képviselők, nem kormányzati szervezetek, az ipar képviselői és újságírók – körében a következők jobb ismertsége, ismerete és megértése: azon tényezők, amelyek hozzájárulnak a tiltott fegyverek és lőszerek széles körű rendelkezésre állásához Afrikában, a legfontosabb helyi kérdések és hatások, valamint a fegyvereket beszállító államok szerepe és felelőssége az illetéktelen kezekbe jutás kockázatának csökkentésében a fegyverátadás során.
                     
                  
                        —
                     
                     
                        A fegyverek és a lőszerek eltérítésének megakadályozásával és az ellene való küzdelemmel kapcsolatos párbeszéd, interakció és együttműködés javulása 60 afrikai, kínai, uniós és tagállami tisztviselő és társadalmi szereplő között, többek között az Afrika, Kína és az Unió közötti gyakorlati együttműködés azon területeinek azonosítása révén, amelyek segítik csökkenteni a fegyverek és lőszerek illetéktelen kezekbe jutását Afrikában.
                     
                  
                        —
                     
                     
                        A fegyverek és lőszerek illetéktelen és destabilizáló afrikai szereplőkhöz való eltérítése előfordulásának és az ilyen esetek számának a csökkenése.
                     
                  
                        —
                     
                     
                        Támogatás nyújtása az Afrikában a fegyverek 2020-ra való elhallgattatását szolgáló gyakorlati lépésekre vonatkozó afrikai uniós kiemelt ütemterv, valamint a kézi- és könnyűfegyverek elleni ENSZ cselekvési program végrehajtásához.
                     
                  
                        —
                     
                     
                        Az afrikai és kínai nemzeti normák és szabályozások nagyobb mértékű összehangoltsága olyan nemzetközi fegyverexport-ellenőrzési normákkal, mint a Fegyverkereskedelmi Szerződés, a fegyverekkel való kereskedés során az eltérítés kockázatának mérséklése érdekében.
                     
                  
                        —
                     
                     
                        A fegyverzetellenőrzés visszakerülése a FOCAC napirendjére az Afrika és Kína közötti, az Afrikában a fegyverek és lőszerek illetéktelen és destabilizáló szereplők részére való eltérítésének megakadályozásával kapcsolatos párbeszéd és együttműködés fokozásának alapvető kiindulópontjaként.
                     
                  
                        —
                     
                     
                        Az afrikai tiltott fegyverek és lőszerek problémájával kapcsolatos, tényeken alapuló elemzésgyűjtemény készítése, amely az afrikai, kínai és uniós szakértők közös helyszíni tapasztalatain alapul, és amely hozzá fog járulni a fegyverek illetéktelen és destabilizáló afrikai szereplőkhöz való eltérítésének jobb átfogó megértéséhez, valamint szilárdabb alapot képez Afrika, Kína és az Unió számára a probléma hatékony kezelése érdekében való együttműködéshez.
                     
                  
                        —
                     
                     
                        A tiltott fegyverek és lőszerek elterjedéséhez kapcsolódó fenyegetések kezelésére szolgáló gyakorlati eszközök azonosítása, valamint a kollektív és együttműködésen alapuló nemzetközi válaszintézkedések szükségessége, összhangban a főbb nemzetközi és regionális kötelezettségvállalásokkal és szakpolitikai kezdeményezésekkel, úgy mint: a kézi- és könnyűfegyverek elleni ENSZ cselekvési program, a nemzetközi nyomonkövetési egyezmény, a 2030-ig tartó időszakra vonatkozó fenntartható fejlődési menetrend, a Fegyverkereskedelmi Szerződés, az Afrikai Uniónak a kézi- és könnyűfegyverek tiltott elterjedésének, forgalmának és tiltott kereskedelmének visszaszorítására vonatkozó stratégiája, a 2020-ig tartó időszakra szóló EU–Kína stratégiai együttműködési menetrend, az EU Kínára vonatkozó stratégiája, továbbá a tiltott tűzfegyverek, kézi- és könnyűfegyverek, valamint az azokhoz szükséges lőszerek elleni uniós stratégia és a regionális gazdasági közösségek releváns stratégiái és cselekvési tervei.
                     
                  
                        —
                     
                     
                        Az afrikai nemzeti hatóságok és regionális szervezetek fokozott kapacitása a technikai segítségnyújtással kapcsolatos konkrét szükségletek azonosítására, valamint az e szükségletek teljesítéséhez szükséges erőforrások biztosítása céljából Kínával és az EU-val folytatott párbeszédükhöz megfelelő platformok azonosítása.
                     
                  2.   A szemináriumok/munkaértekezletek és a nyitó- és záró rendezvények résztvevői és helyszínei
            Kivéve ha e melléklet szövegében az másként szerepel, a Saferworld javaslatot fog tenni a szemináriumok és a projekt keretében előirányzott egyéb rendezvények lehetséges résztvevőire és helyszíneire, amelyeket a főképviselő a Tanács illetékes szerveivel egyeztetve hagy jóvá.
            3.   Nemi dimenzió
            A Saferworld általánosan érvényesíteni fogja a nemi dimenziót az e projekt végrehajtásával kapcsolatos stratégiákban és tevékenységekben, hogy a nők és a férfiak egyenlő mértékben befolyásolhassák a projektet, vehessenek részt abban és részesülhessenek annak eredményeiből. A Saferworld a lehetséges mértékben ösztönözni fogja a projektben részt vevő partnereket arra, hogy nemi szempontból vegyes összetételű küldöttségekre tegyenek javaslatot a projekttel kapcsolatos tevékenységekben való részvételre, és annak biztosítására, hogy a tiltott fegyverek és lőszerek nemekre gyakorolt hatásával minden szeminárium és tanulmányút keretében foglalkozzanak.
            4.   Partnerek
            A tervek szerint a projektben részt vevő fő partnerek a kínai fegyverellenőrzési és leszerelési társaság és a biztonsági kutatási és információs központ (Kenya) lesz.
            5.   Irányítóbizottság
            E projekt irányítóbizottságát a főképviselő, a Bizottság és a Saferworld képviselői fogják alkotni. Az irányítóbizottság hathavonta át fogja tekinteni e határozat végrehajtását, többek között elektronikus távközlési eszközök használatával.
            6.   Jelentéstétel
            A Saferworld hathavonta leíró jelentéseket fog készíteni a projekt várt eredményeinek elérése terén tett előrelépés áttekintése céljából. A Saferworld ezenkívül évente leíró és pénzügyi jelentést fog benyújtani, valamint egy záró jelentést a végrehajtási időszak végétől számított 6 hónapon belül.
            7.   Az Unió láthatósága és a segítségnyújtási eszközök rendelkezésre állása
            A projekttel összefüggésben készített anyagoknak és a projekttel kapcsolatos honlapnak biztosítania kell az Unió láthatóságát, különösen a logó és az Unió külső tevékenységeire vonatkozó kommunikációs és láthatósági kézikönyvben foglalt grafikai táblázat alapján. Az Unió küldöttségeit be kell vonni a harmadik országokban tartott rendezvényekbe a politikai nyomonkövetés és a láthatóság fokozása érdekében.
            
               (1)  A Tanács (KKBP) 2018/299 határozata (2018. február 26.) a tömegpusztító fegyverek elterjedése elleni EU-stratégia végrehajtását támogató, nonproliferációval és leszereléssel foglalkozó független szellemi műhelyek európai hálózatának a támogatásáról (HL L 56., 2018.2.28., 46. o.).
            
               (2)  A Tanács (KKBP) 2018/101 határozata (2018. január 22.) a fegyverkivitel hatékony ellenőrzésének előmozdításáról (HL L 17., 2018.1.23., 40. o.).
            
               (3)  A Tanács (KKBP) 2017/2283 határozata (2017. december 11.) a tiltott kézi- és könnyűfegyverekre, más tiltott hagyományos fegyverekre és mindezek lőszereire vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer támogatásáról („iTrace III”) (HL L 328., 2017.12.12., 20. o.).